असली ही थी टीम इंडिया को दी ट्रॉफी : ICC  
हालांकि BCCI सचिव रत्नाकर शेट्टी ने पहले कहा था कि श्रीलंका से जीतने के बाद भारतीय खिलाड़ियों ने जो ट्रॉफी उठाई थी, वह नकली थी।
आईसीसी (ICC) ने उन रिपोर्टों को खारिज कर दिया कि भारतीय टीम के पास जो विश्वकप ट्रॉफी है, वह सिर्फ प्रतिकृति है और दावा किया कि वह असली ट्रॉफी है। इससे पहले इस तरह की खबरों से विवाद हो गया था कि शनिवार को भारतीय टीम को जो ट्रॉफी दी गई, वह नकली थी। इस बात की पुष्टि बीसीसीआई (BCCI) के सचिव रत्नाकर शेट्टी ने भी की थी।  मीडिया रिपोर्टों में कहा गया था कि महेंद्र सिंह धोनी और उनकी टीम को जो ट्रॉफी दी गई, वह नकली थी और असली ट्रॉफी शुल्क का भुगतान नहीं होने के कारण मुंबई में सीमाशुल्क विभाग (कस्टम विभाग) के पास पड़ी है। कई पूर्व क्रिकेटरों ने आईसीसी और बीसीसीआई की इस कथित लापरवाही पर नाराज़गी जताई थी।  इन रिपोर्टों के बाद आईसीसी ने सोमवार सुबह यह बयान जारी किया कि भारतीय क्रिकेट टीम को जो ट्रॉफी दी गई, वह असली थी। आईसीसी ने कहा, "कुछ गलत और शरारती मीडिया रिपोर्टों के विपरीत आईसीसी पुष्टि करती है कि शनिवार को वानखेड़े स्टेडियम में भारत को जो ट्रॉफी दी गई, वह असली आईसीसी क्रिकेट विश्वकप 2011 ट्रॉफी थी और यह वही थी, जिसे हमेशा से प्रतियोगिता के विजेता को दिया जाना था।"  उन्होंने कहा, "ऐसा कोई सवाल ही नहीं उठता कि यह प्रतिकृति है। भारत को दी गई ट्रॉफी में आईसीसी क्रिकेट विश्वकप 2011 का विशिष्ट लोगो भी है और यह वही ट्रॉफी है, जिसके लिए 14 टीमें खेल रही थीं।"  आईसीसी ने कहा कि सीमाशुल्क विभाग के पास जो ट्रॉफी है, वह 'स्थायी ट्रॉफी' है, जिसका इस्तेमाल प्रचार के लिए होता है। संचालन संस्था ने कहा, "मुंबई सीमाशुल्क विभाग ने जिस ट्रॉफी को अपने पास रखा है, वह प्रचार के लिए इस्तेमाल होने वाली स्थायी ट्रॉफी है, जिसे आईसीसी दुबई में अपने मुख्यालय में रखती है।" उन्होंने कहा, "इसमें 2011 प्रतियोगिता के लिए बने विशिष्ट लोगो की जगह आईसीसी का कॉरपोरेट लोगो बना है। इस ट्रॉफी को सोमवार को दोबारा हासिल कर लिया जाएगा और यह आईसीसी स्टाफ के साथ वापस दुबई जाएगी।"  सीमाशुल्क विभाग के सूत्रों ने भी स्वीकार किया कि उन्हें नहीं पता था कि उनके पास असली ट्रॉफी है या नहीं। सूत्रों के अनुसार, "हमें नहीं पता कि यह असली ट्रॉफी है या प्रतिकृति, लेकिन हम इसे 35 प्रतिशत सीमाशुल्क के भुगतान के बाद ही रिलीज़ करेंगे।"